b'\n_START_ARTICLE_\nGalijos pretorin\xc4\x97 prefekt\xc5\xabra\n_START_SECTION_\nRaida\n_START_PARAGRAPH_\nPrefekt\xc5\xabra buvo \xc4\xafkurta 337 m., po Konstantino mirties, kuomet trys jo s\xc5\xabn\xc5\xabs pasidalino imperij\xc4\x85 \xc4\xaf tris prefekt\xc5\xabras. Galijos prefekt\xc5\xabra atiteko jo s\xc5\xabnui Konstantinui II, ir jos teritorija beveik sutapo su 260\xe2\x80\x93274 m. egzistavusia Galijos imperija. 395 m. padalinus Romos Imperij\xc4\x85 \xc4\xaf dvi dalis, prefekt\xc5\xabra priskirta Vakar\xc5\xb3 Romos imperijai._NEWLINE_Galijos prefekt\xc5\xabros teritorija beveik nekito iki pat IV a. Jos sostine buvo Galijos diecezijos administracinis centras Augusta Treverorum. Ta\xc4\x8diau nuo IV a. german\xc5\xb3 gentims skverbiantis \xc4\xaf imperij\xc4\x85, atskir\xc5\xb3 diecezij\xc5\xb3 ir prefekt\xc5\xabros teritorijos ma\xc5\xbe\xc4\x97jo. Apie 395 ar 407 m. netekus sostin\xc4\x97s, ji buvo perkelta \xc4\xaf pietus, \xc4\xaf Arelato miest\xc4\x85._NEWLINE_V a. viduryje did\xc5\xbeiuma prefekt\xc5\xabros jau buvo nebekontroliuojama i\xc5\xa1 imperijos, o 477 m. Vestgotai u\xc5\xbe\xc4\x97m\xc4\x97 antr\xc4\x85j\xc4\x85 prefekt\xc5\xabros sostin\xc4\x99, ir ji oficialiai panaikinta. Nepaisant to, prefekt\xc5\xabros teritorijoje susiformavo keletas eksklav\xc5\xb3, geografi\xc5\xa1kai atskirt\xc5\xb3 nuo imperijos, ta\xc4\x8diau oficialiai pavald\xc5\xbei\xc5\xb3 Romai: Suasono domenas Galijoje ir Maur\xc5\xb3 karalyst\xc4\x97s Afrikoje._NEWLINE_Kuomet ostgot\xc5\xb3 karalius Teodorikas Didysis u\xc5\xbevald\xc4\x97 Vakar\xc5\xb3 Romos imperijos teritorijas ir susigr\xc4\x85\xc5\xbeino dal\xc4\xaf buvusi\xc5\xb3 teritorij\xc5\xb3 Galijoje, jis atk\xc5\xabr\xc4\x97 sen\xc4\x85j\xc4\x85 Romos administracij\xc4\x85. Tod\xc4\x97l 510 m. Galijos prefekt\xc5\xabra buvo atkurta. Ji ap\xc4\x97m\xc4\x97 tik paj\xc5\xabrio sritis su buvusia sostine Arelatu ir egzistavo iki 536 m., kuomet prefekt\xc5\xabra galutinai nukariauta Frank\xc5\xb3 valstyb\xc4\x97s.'